b'\n_START_ARTICLE_\nHelicobacter pylori infektsioon\n_START_PARAGRAPH_\nHelicobacter pylori infektsioon ehk helikobakter-infektsioon on bakteri Helicobacter pylori p\xc3\xb5hjustatud infektsioon, mis v\xc3\xb5ib peamiselt inimestel tekitada bakteriaalse p\xc3\xa4ritoluga kroonilisi p\xc3\xb5letikke._NEWLINE_Helikobakterit\xc3\xbcved on erineva t\xc3\xb5vestusv\xc3\xb5imega. \xc3\x9chel inimesel v\xc3\xb5ib esineda mitu helikobakterit\xc3\xbcve \xc3\xbcheaegselt._NEWLINE_Nakkuskandlusega inimestel ei esine enamasti (90%) mingeid haiguse s\xc3\xbcmptomeid (s\xc3\xbcmptomiteta bakterikandlus). V\xc3\xa4ikesel hulgal peremeesorganismidel v\xc3\xb5ib nakkus suurendada maohaavandi ja kaksteists\xc3\xb5rmiksoole haavandi, gastriidi, duodeniidi ning teatud maov\xc3\xa4hivormide tekke riski.\n_START_SECTION_\nNakatumisteed ja infektsiooniallikad\n_START_PARAGRAPH_\nNakatumisteid h\xc3\xa4sti ei tunta ja infektsiooni on raske tuvastada, kuna m\xc3\xa4rgatavad s\xc3\xbcmptomid avalduvad v\xc3\xa4ga v\xc3\xa4ikesel osal bakterikandjatest ja sedagi alles aastak\xc3\xbcmneid p\xc3\xa4rast esmanakkust. Arvatakse, et helikobakter levib otsese kontakti kaudu kas suust suhu (oro-oraalselt) v\xc3\xb5i maon\xc3\xb5re kaudu (gastro-oraalselt) n\xc3\xa4iteks oksendamise kaudu (H. pylori on okses aktiivne m\xc3\xb5ni tund), samuti \xc3\xbchiste s\xc3\xb6\xc3\xb6gin\xc3\xb5udega ning joogivee ja toiduga. Arengumaades seostatakse bakteri nakkusega fekaalidega saastunud pinnases kasvatatud juurviljade s\xc3\xb6\xc3\xb6mist._NEWLINE_Kuna bakterit on leitud ka s\xc3\xbcljes ja suu\xc3\xb5\xc3\xb5nes siis pole v\xc3\xa4listatud ka bakteri \xc3\xbclekandumine inimesest inimesele suudlemisel._NEWLINE_Bakter v\xc3\xb5ib \xc3\xbcle kanduda ka endoskoobiga._NEWLINE_Bakter elab ka lammaste ja lehmade maos, kuid toorpiimas on teda tuvastatud v\xc3\xa4ga harva._NEWLINE_On avaldatud ka arvamust, et H. pylori levikule v\xc3\xb5ivad kaasa aidata ka toak\xc3\xa4rbsed \xe2\x80\x93 kuna nende kehal v\xc3\xb5ivad bakterid elada kuni 12 ja soolestikus kuni 24 tundi \xe2\x80\x93, ja prussakad.\n_START_SECTION_\nEpidemioloogia\n_START_PARAGRAPH_\nHelikobakteriga nakatumist esineb \xc3\xbclemaailmselt ja bakteriga on nakatatud arvatavasti \xc3\xbcle poole maailma rahvastikust._NEWLINE_Eesti kuulub selle infektsiooni suure levikuga maade hulka._NEWLINE_Arvatakse, et helikobakterit esineb rohkem arengumaades elavatel inimestel, kus 20-aastastest on nakatunud \xc3\xbcle 80%. Helikobakteriga on nakatunud nii mehed kui naised; t\xc3\xb5en\xc3\xa4oliselt nakatutakse juba lapseeas._NEWLINE_Nakatunud lapsel j\xc3\xa4\xc3\xa4b helikobakter-infektsioon p\xc3\xbcsima kogu eluks.\n_START_SECTION_\nS\xc3\xbcmptomid\n_START_PARAGRAPH_\nHelikobakteri p\xc3\xb5hjustatud s\xc3\xbcmptomid nagu k\xc3\xb5huvalu, k\xc3\xb5hulahtisus, iiveldus, p\xc3\xb5letustunne maos ja t\xc3\xa4isk\xc3\xb5hutunne on iseloomulikud ka v\xc3\xa4ga paljudele seedetrakti haigustele._NEWLINE_Veritsevate haavandite korral v\xc3\xb5ib v\xc3\xa4ljaheide (meleena) olla musta v\xc3\xa4rvi. Inimene v\xc3\xb5ib ennast v\xc3\xa4sinuna tunda, tal v\xc3\xb5ib tekkida halb hinge\xc3\xb5hk jpm.\n_START_SECTION_\nInfektsiooni levik\n_START_PARAGRAPH_\nInfektsioon levib mao limaskestas maolukutikoopast maokeha suunas.\n_START_SECTION_\nImmuunvastus helikobakteri nakkusele\n_START_PARAGRAPH_\nHelikobakteri infektsioon k\xc3\xa4ivitab nii kaasas\xc3\xbcndinud kui ka omandatud immuunsuse._NEWLINE_Helikobakteri elutegevus rakkudes meelitab oma signaalidega (nn ts\xc3\xbctokiinid) kohale l\xc3\xbcmfots\xc3\xbc\xc3\xbcdid ja plasmarakud, kes akuutse p\xc3\xb5letiku tekkele vastavad ts\xc3\xbctokiinide ja anti- H. pylori vastaste spetsiifiliste antikehade komplekteerimisega._NEWLINE_Lisaks eeltooduile osalevad immuunvastuses helikobakteri nakkuses veel ka neutrofiilid, makrofaagid, eosinofiilid.\n_START_SECTION_\nNakatumisega seotud muutused kehas\n_START_PARAGRAPH_\nNakatumisega seotud muutusi pole bakteri elupaiga t\xc3\xb5ttu kerge tuvastada, kuna magu on elund, mille talitlush\xc3\xa4ireid ei saa pealevaatamise teel diagnoosida. Arvatakse, et nakatumine toob endaga kaasa muutusi v\xc3\xa4hi arenguga seotud geenides ja DNA parandusmehhanismides._NEWLINE_Kroonilise p\xc3\xb5letiku k\xc3\xa4igus osa maon\xc3\xa4\xc3\xa4rmete koest kahjustub ja h\xc3\xa4vineb, selle tulemusel v\xc3\xa4heneb lima komplekteerimine ja tekib mao atroofia. Atroofia korral saavad maohape ja seedeens\xc3\xbc\xc3\xbcmid limaskesta tungida, see omakorda kutsub esile kudede \xc3\xa4rritust ja moodustuvad haavandid. Mao atroopia v\xc3\xb5ib areneda soole metaplaasiaks, maokude kaotab oma algse funktsiooni ja hakkab sarnanema soolekoega. Enne maov\xc3\xa4hi teket esineb veel ka d\xc3\xbcsplaasia, seda staadiumi iseloomustab rakkude allumatus enamikule reeglitele, mis suunavad kasvu ja talitlemist._NEWLINE_Maastrichti III konsensusotsuse alusel kahjustub infektsiooni pikaaegsel kestmisel mao limaskesta n\xc3\xa4\xc3\xa4rmeline ehitus ja koos sellega v\xc3\xa4heneb mao limaskesta talitlusv\xc3\xb5ime, v\xc3\xa4heneb n\xc3\xa4iteks vaba soolhappe sekretsioon. Pikaaegse infektsiooni l\xc3\xb5ppfaasiks ongi mao limaskesta atroofia, intestinaalne metaplaasia ja d\xc3\xbcsplaasia.\n_START_SECTION_\nRavi\n_START_PARAGRAPH_\nEestis soovitatakse enne helikobakter-infektsiooni diagnoosimist patsiendiga kokkuleppele j\xc3\xb5uda selles, et H. pylori positiivse tulemuse saamisel allutakse arsti korraldustele ning n\xc3\xb5ustutakse ravi- ja diagnostikajuhendile vastava Helicobacter pylori infektsiooni raviga._NEWLINE_Helikobakteri kandlust v\xc3\xb5idakse mitte ravida.\n_START_SECTION_\nH. pylori h\xc3\xa4vitamine\n_START_PARAGRAPH_\nFunktsionaalse d\xc3\xbcspepsia vaevuste korral ei ole seni kinnitust leidnud fakt, et helikobakteri h\xc3\xa4vitamine soodustaks helikobakterpositiivsel patsiendil vaevuste kadumist._NEWLINE_Kuni 20%-l patsientidest v\xc3\xb5ib p\xc3\xa4rast H. pylori h\xc3\xa4vitamist v\xc3\xa4lja kujuneda gastro\xc3\xb6sofageaalsele refluksile iseloomulik s\xc3\xbcmptomaatika.\n_START_SECTION_\nKaasatud meditsiinipersonal\n_START_PARAGRAPH_\nEestis tegelevad helikobakterpositiivsete patsientidega mitmed arstid, nii n\xc3\xa4iteks v\xc3\xb5ib ravimeid v\xc3\xa4lja kirjutada perearst, kuid diagnoosi kinnitamiseks v\xc3\xb5idakse kaasata gastroenteroloog (endoskoopia) ja patoloog.\n_START_SECTION_\nRavi eba\xc3\xb5nnestumine\n_START_PARAGRAPH_\nHelikobakter-infektsiooni ravi v\xc3\xb5ib eri p\xc3\xb5hjustel eba\xc3\xb5nnestuda. \xc3\x9cheks levinud teguriks peetakse bakteri p\xc3\xb5hjustatud antibiootikumiresistentsust._NEWLINE_Helikobakter on v\xc3\xa4ga paindlik ja kohanemisv\xc3\xb5imeline ligi 15\xe2\x80\x9320% (kuni 50%) helikobakterit\xc3\xbcvedest on korduva ravikuuri korral klaritrom\xc3\xbctsiiniresistentsed. Osad t\xc3\xbcved on ka metronidasooli- ja imidasooliresistensed._NEWLINE_Eba\xc3\xb5nnestunud ravi t\xc3\xb5ttu tekib resistentsus 20\xe2\x80\x9347%-l patsientidest. Vaatamata sellele soovitavad arstid kokkuleppel patsiendiga ka p\xc3\xa4rast kahte eba\xc3\xb5nnestunud ravikuuri uut ravikuuri._NEWLINE_Helicobakter pylori infektsiooni ravi eba\xc3\xb5nnestumise korral otsustab edasised uuringud ja ravi gastroenteroloog.\n_START_SECTION_\nAlternatiivravi v\xc3\xb5imalused\n_START_PARAGRAPH_\nIn vitro katsetega on tuvastatud mitmete taimede anti-helikobakteri vastane toime, nagu n\xc3\xa4iteks harilik v\xc3\xbcrtsk\xc3\xb6\xc3\xb6men,_NEWLINE_jeeriku laugu lehtede ekstrakt, kevadmaguna ja kanada koldjuure risoomide ekstrakt hurmava vinav\xc3\xa4\xc3\xa4ndiku, tseiloni tinajuure ja roosa kalganirohu ekstraktid, helkja kadakkaera teekummeli ja hariliku pune ekstraktid, kaneeliekstrakt , k\xc3\xbc\xc3\xbcslaugumahl. Keskmise suurusega k\xc3\xbc\xc3\xbcslauguk\xc3\xbc\xc3\xbcne tarbimine v\xc3\xb5ib olla piisav, et p\xc3\xa4rssida bakteri kasvu maos. Harilikus sibulas leiduvad biokeemilised \xc3\xbchendid inhibeerivad helikobakteri elumust._NEWLINE_Uuringutes on tuvastatud, et ka \xc5\xbeen\xc5\xa1enn, roheline tee, j\xc3\xb5hvikad, spargelkapsas, aedsalvei, punane pipar, petersell, muskaat omavad bakteritsiidset toimet ja v\xc3\xa4hendavad p\xc3\xb5letikku._NEWLINE_Katsetes Bulgaariast p\xc3\xa4rit taruvaigu alkoholilahusega inhibeerus H. pylori kasv._NEWLINE_Inimesed, kelle veres on C-vitamiini sisaldus v\xc3\xa4iksem, v\xc3\xb5ivad suurema t\xc3\xb5en\xc3\xa4osusega bakteriga nakatuda._NEWLINE_Looduslike vahendite tarbimise korral ei ole t\xc3\xa4heldatud bakteri vastupidavuse v\xc3\xa4ljakujunemist.'